[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.7.2008

COM(2008) 452 végleges

2006/0206 (COD)

A BIZOTTSÁG VÉLEMÉNYE

az EK-Szerződés 251. cikke (2) bekezdése harmadik albekezdésének c) pontja értelmében „AZ EURÓPAI PARLAMENT ÉS A TANÁCS RENDELETE a fémhigany kiviteli tilalmáról és biztonságos tárolásáról” című javaslatra vonatkozó tanácsi közös álláspontra irányuló európai parlamenti módosításokról

A BIZOTTSÁG JAVASLATÁNAK MÓDOSÍTÁSAaz EK-Szerződés 250. cikkének (2) bekezdése alapján

2006/0206 (COD)

A BIZOTTSÁG VÉLEMÉNYE

az EK-Szerződés 251. cikke (2) bekezdése harmadik albekezdésének c) pontja értelmében „AZ EURÓPAI PARLAMENT ÉS A TANÁCS RENDELETE a fémhigany kiviteli tilalmáról és biztonságos tárolásáról” című javaslatra vonatkozó tanácsi közös álláspontra irányuló európai parlamenti módosításokról

1. ELőZMÉNYEK

Az eljárás

A Bizottság 2006. október 26-án európai parlamenti és tanácsi rendelet elfogadására irányuló javaslatot terjesztett elő a fémhigany kiviteli tilalmáról és biztonságos tárolásáról, amelynek elfogadására az EK-Szerződés 251. cikkében meghatározott együttdöntési eljárást kell alkalmazni.

Az Európai Gazdasági és Szociális Bizottság 2007. április 25-én nyilvánított véleményt.

Az Európai Parlament első olvasatban 2007. június 20-án fogadta el álláspontját.

A Tanács 2007. december 20-án fogadta el közös álláspontját. Az Európai Parlament a második olvasatot követően 2008. május 21-én fogadta el álláspontját.

2. A javaslat célja

2005. január 28-án a Bizottság a Tanácsnak és az Európai Parlamentnek címzett közleményt fogadott el a higanyra vonatkozó közösségi stratégiáról (COM(2005) 20 végleges).

Az 5. intézkedés értelmében „[...] az elsődleges higanytermelés fokozatos megszüntetésére, illetve a higanyfeleslegek újbóli piacra kerülésének megakadályozására irányuló, világszinten szervezett és javasolt erőfeszítéshez való tevékeny hozzájárulásként a Bizottság javaslatot kíván tenni a 304/2003/EK rendelet módosítására, miszerint a higany Közösségből történő kivitelét 2011-ig fokozatosan be kell szüntetni” .

A 9. intézkedés értelmében „[a] Bizottság intézkedést kezdeményez a klóralkáliiparból származó higany tárolásának megoldásaira, a higanyexport 2011-ig történő fokozatos megszüntetésére vonatkozó időütemezésnek megfelelően . Első lépésként a Bizottság felméri az iparral kötendő megállapodás lehetőségét.”

2005. június 24-én a Tanács következtetéseket fogadott el a higanyra vonatkozó stratégiáról. A dokumentumban a Tanács üdvözli a Bizottság közleményét, és hangsúlyozza „a higany Közösségből való kivitelének fokozatos leállítására vonatkozó javaslat fontosságát”, és egyúttal felkéri a Bizottságot, hogy „a lehető leghamarabb tegyen intézkedéseket, valamint [...] terjesszen elő megfelelő javaslatokat [...] a higany Közösségből történő kivitelének fokozatos leállítása, valamint a többek között a klóralkáli-iparágból származó higany biztonságos tárolását vagy ártalmatlanítását biztosító intézkedések [kérdésére vonatkozóan], a higanykivitel tervezett fokozatos leállításának megfelelő ütemezésben” .

2006. március 14-én az Európai Parlament a stratégiát üdvözlő állásfoglalást fogadott el, amelyben hangsúlyozta „a fémhigany [...] exportjának a Közösségből történő fokozatos kivonására irányuló bizottsági javaslat jelentőségét” , és felkérte a Bizottságot, hogy az „terjesszen elő [...] javaslatokat annak biztosítására, hogy a klóralkáliiparból származó higany teljes mennyiségét [...] biztonságosan [...] tárolják” .

Az európai parlamenti és tanácsi rendeletre irányuló javaslat célja tehát az, hogy a higanyra vonatkozó közösségi stratégiában megjelölt 5. és 9. intézkedéssel összhangban megtiltsa a fémhigany Közösségből való kivitelét, és gondoskodjon arról, hogy ezt a fajta higanyt biztonságosan tárolják, és ne jelenhessen meg ismét a piacon. Az alapvető cél a világszerte már a környezetbe juttatott „higanykészletek” további növekedésének korlátozása.

3. A Bizottság észrevételei

3.1 Általános észrevételek

Az Európai Parlament 2008. május 21-i plenáris ülésén a Tanáccsal való előzetes egyeztetést követően egy 22 módosításból álló kompromisszumcsomagot fogadott el annak érdekében, hogy második olvasatban megállapodás születhessen.

A módosítások elsősorban az alábbiakra vonatkoznak:

- a kiviteli tilalom tárgyi hatálya (a fémhiganyra vonatkozó kiviteli tilalom megkerülésének megakadályozása érdekében két fémhigany-vegyületre, valamint a magas higanytartalmú keverékekre is kiterjed)

- a higanykiviteli tilalom hatálybalépésének időpontja (2011. július 1. helyett 2011. március 15.)

- a biztonságos ártalmatlanítás (szilárdítás) lehetséges módjaira vonatkozó kölcsönös tájékoztatás és jelentéstétel, illetve a komitológia keretében elfogadandó átvételi kritériumok közötti kapcsolat

- a jelentéstételi követelmények kiterjesztése, és

- a felülvizsgálati záradék megerősítése.

A Bizottság valamennyi módosítást elfogadja, mivel azok összhangban vannak a javaslat átfogó céljával és általános jellemzőivel.

3.2 Módosított javaslat

Az EK-Szerződés 250. cikkének (2) bekezdése értelmében a Bizottság a fentiek szerint módosítja javaslatát.